อภ.ผนึกกำลัง ทีมโควิด-19 ไทยแลนด์ ประยุกต์ชุด PPE รุ่นเราสู้ และหน้ากาก N95 ให้มีใช้อย่างเพียงพอและพึ่งพาตนเองได้
อภ.ผนึกกำลัง ทีมโควิด-19 ไทยแลนด์ ประยุกต์ชุด PPE รุ่นเราสู้ และหน้ากาก N95 ให้มีใช้อย่างเพียงพอและพึ่งพาตนเองได้ ศ.คลินิก เกียรติคุณ นพ.ปิยะสกล  สกลสัตยาทร นายกสภามหาวิทยาลัยมหิดล และอดีตรัฐมนตรีว่าการกระทรวงสาธารณสุข เป็นประธานการประชุมคณะกรรมการการบริหารจัดการและรักษาพยาบาลผู้ป่วย โควิด-19 โดยมี นพ.สมศักดิ์  อรรฆศิลป์ อธิบดีกรมการแพทย์ นพ.โสภณ เมฆธน ประธานกรรมการองค์การเภสัชกรรม (อภ.) นพ.วิฑูรย์ ด่านวิบูลย์  ผู้อำนวยการ อภ. กลุ่มสถาบันแพทยศาสตร์แห่งประเทศไทย (UHOSNET) และผู้ทรงคุณวุฒิจากหน่วยงานต่างๆ ร่วมกันนำเสนอความรู้ นวัตกรรม และแนวทางการป้องกัน ดูแล รักษาผู้ติดเชื้อโรคโควิด-19 นพ.โสภณ เมฆธน กล่าวว่า ในการประชุมฯ อภ. ได้นำเสนออุปกรณ์ป้องกันตนเองส่วนบุคคล (PPE) ชุดห่อหุ้มตัว (Isolation gown และ coverall) และ N95 respirator ที่ อภ.ร่วมกับหน่วยงานภาครัฐและเอกชนพัฒนาขึ้นจากของที่มีวัสดุที่มีในประเทศ หวังให้ไทยพึ่งพาตนเองได้ในระยะยาว ซึ่งทางสมาคมอุรเวชช์แห่งประเทศไทย ในพระบรมราชูปถัมภ์ ได้ศึกษาข้อมูลเชิงวิชาการพบว่าทั้งหมดสามารถใช้ได้ โดยในการผลิตชุด PPE ที่ใช้ซ้ำได้นั้น เป็น “PPE รุ่นเราสู้”  ที่ อภ.ได้ร่วมกับสถาบันพัฒนาอุสาหกรรมสิ่งทอ และสหพันธ์อุตสาหกรรมสิ่งทอแห่งประเทศไทย เตรียมผลิตชุด 40,000 ชุด นั้น ขณะนี้ ได้เชิญบริษัทร่วมดำเนินการที่มีศักยภาพ 12 ราย มาทำความเข้าใจเรื่องคุณภาพการตัดเย็บและรายละเอียดการผลิต อื่นๆ เพื่อให้ผ่านเกณฑ์จาก อย. โดยผ้าที่ใช้ตัดเย็บอยู่ระหว่างรอผลทดสอบประสิทธิภาพการซักซ้ำ และเมื่อทำการตัดเย็บแล้วจะทดสอบคุณภาพทั้งชุดอีกครั้ง หลังจากผ่านการทดสอบคุณภาพแล้วจะทำการตัดเย็บในจำนวนมากๆ ต่อไป คาดชุด PPE รุ่นเราสู้ จะทำให้มี ชุด PPE ทดแทนได้ถึง 800,000 ชุดต่อครั้งด้าน รอ.นพ.นิมิต ประสิทธิ์ดำรง แพทย์อาชีวเวชศาสตร์และสิ่งแวดล้อม รพ.ผู้สูงอายุ The Senizens และคณะ ร่วมกับหลายหน่วยงาน ประยุกต์และผลิตตู้อบฆ่าเชื้อหน้ากากอนามัย N95 ด้วยแสง UVC ซึ่งผ่านการทดสอบประสิทธิภาพฆ่าเชื้อไวรัสโคโรนา 2019 จาก อย. แล้ว โดยการอบฆ่าเชื้อ ไม่กระทบต่อโครงสร้างหน้ากากและประสิทธิภาพในการกรองเชื้อ ไม่มีสิ่งตกค้างที่เป็นอันตราย เพียงมีกลิ่นโอโซนในระดับปลอดภัย นำมาสวมใส่ได้ทันที สามารถนำกลับมาใช้ซ้ำได้ไม่น้อยกว่า 4 ครั้ง ขณะนี้ได้ส่งมอบให้กับสถานพยาบาลที่มีความจำเป็นแล้ว 60 ตู้ และผู้ผลิตได้เร่งผลิตอีก 900 ตู้ โดย อภ.จะจัดส่งไปยังโรงพยาบาลตามความจำเป็นและเหมาะสมต่อไป